钦定古今图书集成/明伦汇编/氏族典/第241卷 > 张延翰
## 钦定古今图书集成/明伦汇编/氏族典/第241卷 > 张延翰

按《十国春秋》，南唐张延翰，字德华，宋州睢阳人，故唐
末仕为陕州司马。从父慎思权徐州留后，延翰往省
之，告以“北方将乱，欲避地江淮，以全宗祀。慎思是其
言，慨然遣之。入吴，为盐城令，有治绩，迁楚州行军司
马。烈祖以平章事领江州，表延翰为观察巡官，通判
军府事。烈祖受禅，入为侍御史，判台事。张宣为左街”
使，恃功骄暴，延翰廷劾之，强豪屏迹。进礼部侍郎。自
以起疏远，遭时被知，得尽己才，感慨自奋。时未设贡
举，士有献书论事者，第其优劣选用，烈祖悉以委延
翰，号为精核称职，兼知选事务。进孤贫，不附权势，吏
畏之如神明，不敢为奸利。元宗辅政，谓人曰：“张君议
论公正，处事有条理，至于簿领，无不明析，吾得倾心
听之。”由是六司综领殆遍，时望归重。拜中书侍郎、同
平章事。时年裁五十馀人，犹以谓柄用晚，属疾甚，不
复能治事。烈祖方一意任之，不许其去。遣使劳问，赐
良药，相望于道。卒，年五十七，赠太傅。